Хуауей

Хуауей Дзишу Юсян Гунси (, ; ) или Хуавей е китайска международна корпорация, най-големият производител на комуникационна техника в света, с най-голяма продажба на мобилни смартфони в света (2020). Базирана е в Шънджън, Китай.

Основана е през 1987 г. от Жън Джънфей – бивш инженер от Народно-освободителната армия на Китай. Първоначално фокусирана върху производството на телефонни комутатори, Хуавей разширява своя бизнес, като включва изграждане на телекомуникационни мрежи, предоставяне на оперативни и консултантски услуги и оборудване на предприятия в и извън Китай и производство на комуникационни устройства за потребителския пазар. Към декември 2019 г. Хуауей има над 194 000 служители.

Компанията доставя своите продукти и услуги в повече от 170 страни. Хуавей изпреварва Ericsson през 2012 г. като най-големия производител на телекомуникационно оборудване в света , и изпреварва Apple през 2018 г. като втория по големина производител на смартфони в света, след Samsung Electronics , въпреки ограниченията на търговията със САЩ. През декември 2019 г. Хуауей съобщава, че годишните ѝ приходи са се увеличили до 121 млрд. и 720 млн. долара през 2019 г., а общият собствен капитал е 42 млрд. и 316 млн. долара.

През юли 2020 г. Хуавей надминава Samsung и Apple, като за първи път се превръща във водещата марка за мобилни смартфони в света, главно поради спада в глобалните продажби на Samsung през второто тримесечие на 2020 г. поради въздействието на пандемията COVID-19.

Продукти и услуги 
Продуктите и услугите на Хуауей включват: смартфони, таблетни компютри, операционни системи, мобилни и фиксирани широколентови мрежи, мултимедийна технология, „умни“ телевизори, донгъли, мобилна операционна система EMUI, консултантски и управлявани услуги.

Потребителска електроника 
 Мобилни устройства: смартфони (включително тези под марката Honor) и таблети; за тях се разработва и ОС Harmony (Hongmeng OS).
 Мрежови услуги: AppGallery магазин за приложения, който достигна 266 милиона потребители месечно през 2018 г. AppGallery има 560 000 регистрирани разработчици.

Телекомуникационно оборудване 
 Оборудване за безжични мрежи (LTE / HSDPA / W-CDMA / EDGE / GPRS / GSM, CDMA2000 1xEV-DO / CDMA2000 1X, TD-SCDMA)
 Основно мрежово оборудване (IMS, Mobile Softswitch, NGN)
 Мрежови устройства (FTTx, xDSL, оптични устройства, маршрутизатори (рутери), мрежови комутатори)
 Приложения и хардуер (IN, мобилни услуги за данни, BOSS)
 терминали (UMTS / CDMA)

Свръхшироколентови устройства 
На 21 септември 2010 г. Хуавей демонстрира в Хонг Конг опитен образец (прототип) на цифрова абонатна линия от 700 Mbyt/s (xDSL, НDSL), който постига скорост на пренасяне от 100 Mbyt/s, което е по-подходящо за предоставяне на „свръхшироколентови“ услуги – подобно решение може да позволи на телекомуникационните оператори да изграждат рентабилни мрежи с широка честотна лента.

5G технологии
На 16 март 2019 г. стана известно, че компанията, използваща технология 5G, скоро ще разработи онлайн версия на най-големия дворцов комплекс в света – Забранения град в Пекин.

Мобилни комуникации 
През 2015 г. Хуавей става третият по големина производител на смартфони в света. През второто тримесечие на 2018 г. Хуауей надминава Apple и става вторият по големина производител на смартфони в света.

През март 2019 г. компанията представи първите си интелигентни очила, създадени в партньорство с корейската модна марка Gentle Monster. Те ще имат вградени високоговорители, микрофон, антена и батерия.

На 30 април 2019 г. международната аналитична компания IDC публикува статистика за глобалните продажби на смартфони (брой продадени устройства) за първото тримесечие на 2019 г. Huawei измества Apple и се изкачва на второ място по продажби в този сегмент, заемайки 19,1 % от световния пазар на смартфони. Samsung все още е на първо място с 23,1 %, Apple с 11,7% – на трето. В абсолютно изражение продажбите на Хуавей през първото тримесечие на 2019 г. са се увеличили с 50,3 % в сравнение с първото тримесечие на 2018 г. – от 39,3 милиона на 59,1 милиона. По същото време продажбите на лидера (Samsung) спадат с 8,1 % (от 78,2 на 71,9 милиона броя), докато продажбите на Apple спадат с почти една трета – 30,2 % (от 52,2 на 36,4 милиона броя).

През юли 2019 г. компанията представя първия смартфон с 5G свързаност. Моделът на смартфона е наречен HUAWEI Mate 20 X.

На 9 август 2019 г. Хуауей представя собствена операционна система Harmony OS.

Процесори Kirin 
На изложението за електроника и домакински уреди IFA през август 2017 г. Huawei представи системата с 1 чип Kirin 970 (технология 10 nm) , която разполага с устройство за „изкуствен интелект“ (AI) . През ноември 2017 г. GizChina определи Kirin 970 за най-мощния процесор по отношение на скоростта на предаване на данни. Предназначен е за смартфони от висок клас – от 2019 г. с него се произвеждат Huawei P30 и Huawei P30 Pro.

На 19 юли 2018 г. Хуауей представи мобилния процесор Kirin 710, произведен по 12-нанометрова технология. Системата съдържа осем изчислителни ядра: 4 ядра ARM Cortex-A73 с тактова честота до 2,2 GHz и 4 ядра ARM Cortex-A53 с честота до 1,7 GHz; интегрираният ARM Mali-G51 MP4 контролер (видеокарта) действа като графичен ускорител. Предназначен е за смартфони от среден клас – от 2019 г. с него се произвежда Huawei P30 Lite и др.

Kirin A1 е решение за носима електроника: безжични слушалки и интелигентни часовници.

Kirin 985, с вграден модем 5G (2020) е подобен на Kirin 820, тъй като има само едно основно ядро, плюс три големи и четири малки ядра. Насочен е към евтини водещи смартфони. Предвиден е да бъде в основата на Honor 30 вместо Kirin 990 5G и в Huawei Nova 7. Изпреварва редица процесори Qualcomm, но по някаква причина не достига Kirin 980 от преди почти две години. В същото време той съвсем естествено превъзхожда Kirin 820 5G – друг процесор на Хуауей с интегриран 5G модем, но създаден не за флагмани, а за смартфони от среден клас. Модемът в Kirin 985 консумира един път и половина по-малко енергия от Qualcomm – Snapdragon X55, като същевременно осигурява 40 % по-бързо приемане на данни и 75% по-бърза скорост на качване.

Kirin 990 e най-новият процесор на Хуавей до април 2020 г., в две конфигурации 4G и 5G. В мрежите от пето поколение той може да достигне скорост на изтегляне до 1277 Mb/s и скорост на качване до 173 Mb/s. Ядрата са: 2 основни, 2 големи и 4 малки. Разработен е за смартфони от най-висок клас.

И трите чипа (820, 985 и 990) използват едни и същи ядра на процесора – Cortex-A76 и A55.

Следващата технология е NPU, която се използва проектираните от Хуавей ядра Da Vinci. Kirin 985 ще има двуядрен NPU, удвоявайки своите AI изчислителни ресурси в сравнение с чипа 820. По-високите тактови честоти на процесора може да намекват за по-нов технологичен процес – 7 nm + EUV, точно като Kirin 990 5G. Чиповете 820 и 990 4G са произведени по по-стария процес 7 nm DUV.

Тестът за производителност AnTuTu показва следните резултати: 
 Kirin 990 – над 397 500 бала
 Kirin 980 – над 386 000 бала
 Kirin 820 5G – 375 300 бала
 Kirin 810 – 305 500 бала

Общи функционални възможности на процесорите Kirin (включващи едноядрен, многоядрен и графики), сравнени като относителен дял от тези на най-мощния от тях до април 2020 г. Kirin 990: 
 Kirin 990 – 100 %
 Kirin 980 – 81 %
 Kirin 810 – 65 %
 Kirin 970 – 54 %
 Kirin 710 – 35 %
 Kirin 659 – 21 %
Следващият етап е процесорът Kirin 1020, който към 2020 г. е в процес на разработка и изграждане от TSMC по най-новия 5-nm процес, използващ Cortex и все още не е обявен от Хуавей.

Основни показатели за дейността 
В началото на 2012 г. в компанията работят над 110 000 души, през 2017 г. вече 180 000 служители, а в края на 2019 г. Хуауей има над 194 000 души.

Общо през 2010 г. компанията е имала 8 регионални офиса и около 100 клона по целия свят. Huawei има 20 центъра за научноизследователска и развойна дейност в различни страни, включително Китай, САЩ, Германия, Турция, Индия (Бангалор), Швеция (Стокхолм) и Русия (Москва) . Компанията е създала съвместни иновационни центрове с такива големи световни телекомуникационни оператори като Vodafone Group, British Telecom Group, TIM, France Télécom, Telefónica, Deutsche Telekom.

През 2006 г. компанията демонстрира растеж в сегмента на мрежи от ново поколение, включително 3G мрежи.

Хуауей ежегодно инвестира в научноизследователска и развойна дейност най-малко 10 % от обема на сключените договори (1,26 млрд. долара), като остава едно от водещите (13-о място ) предприятия сред компаниите по света по брой подадени заявки за патент – 26 800.

 Приходи през 2007 г. – 12,5 млрд. долара (увеличение от 48 % в сравнение с 2006 г.). Повечето от договорите през 2007 г. – около 72% – Хуавей сключва на чужди или международни пазари. В мобилния сегмент 45 % от всички нови договори на Huawei са за създаване на инфраструктура UMTS / HSDPA и 44,8 % за изграждане на CDMA мрежи. Клиентите на Huawei включват 35 от 50-те най-големи телекомуникационни оператора в света. През 2007 г. Huawei подписва 34 договора за управлявани услуги, включително договор с Vodafone, China Mobile, Etisalat и MNT Group.
 Приходи през 2008 г. – 23,3 млрд. $ (Увеличение с 46 %), нетна печалба – 1,15 млрд. $. През 2008 г. маржът на оперативната печалба на Huawei се е увеличил от 3 на 13 % .
 Приходи през 2009 г. – 21,5 млрд. долара (намаление от 7,7 %) . Нетната печалба на компанията в сравнение с предходната година се е увеличила 2,3 пъти и възлиза на 2,7 млрд. долара. Приходи от продажби – 21,8 милиарда (нарастване с 19 %). Марж на нетна печалба – 12,2 % .
 Оборотът през 2012 г. възлиза на 46,5 милиарда долара, като броят на служителите е 170 хиляди души.
 През 2016 г. приходите на компанията достигат 75 103 000 000 долара, оперативна печалба – 6,842 млрд., нетна печалба – 5,335 млрд. $ и 139 милиона продадени смартфона.
 През 2017 г. приходите на компанията са 92 милиарда долара, увеличението на оборота е 15 %, продадени са 153 милиона смартфона.
 През 2018 г. приходите на компанията достигат 107 млрд. долара, печалба – 8,8 млрд. долара, продадени са над 200 млн. смартфона.
 През 2019 г. приходите на компанията достигат 122 млрд. и 972 млн. долара, а печалбата е 11 145 880 000 долара.

Външни препратки 
 www.huawei.com

Източници 

 
Основани в Китай през 1987 година